กรมส่งเสริมการเกษตร ร่วมมือกับบริษัท ไปรษณีย์ไทย จำกัด จำหน่ายสินค้าเกษตรทั่วประเทศผ่านระบบออนไลน์
กรมส่งเสริมการเกษตรร่วมมือกับบริษัทไปรษณีย์ไทย จำกัด จำหน่ายสินค้าเกษตรทั่วประเทศผ่านระบบออนไลน์นางดาเรศร์ กิตติโยภาส รองอธิบดีกรมส่งเสริมการเกษตร เปิดเผยว่า จากการร่วมมือกับบริษัทไปรษณีย์ไทย จำกัด จำหน่ายสินค้าเกษตรในตลาด e-Market ผ่านทางเวปไซต์ Thailandpostmart.com ตั้งแต่เดือนกันยายน 2561 จนถึงปัจจุบันได้ผลตอบรับเป็นอย่างดี สามารถช่วยเหลือเกษตรกรที่เป็นผู้ผลิตในกลุ่มวิสาหกิจชุมชน กลุ่มเกษตรกรยังสมาร์ทฟาร์มเมอร์ และกลุ่มเกษตรกรแปลงใหญ่ได้นำผลผลิตขนส่งโดยบริษัทไปรษณีย์ไทยถึงผู้บริโภคโดยตรง ข้อดีของการซื้อผ่านออนไลน์ของไปรษณีย์ไทยผู้ซื้อจะได้รับสินค้าภายใน 24 ชั่วโมง อีกทั้งยังได้สินค้าเกษตรที่มีคุณภาพ สะดวกและรวดเร็ว นอกจากการส่งเสริมการจำหน่ายสินค้าผ่านระบบออนไลน์แล้ว กรมส่งเสริมการเกษตรดำเนินการพัฒนาการใช้ระบบอิเล็กทรอนิกส์ที่ทันสมัยมาช่วยเกษตรกรทั้งด้านการผลิต และการจำหน่ายให้มีประสิทธิภาพมากยิ่งขึ้น โดยเกษตรกรสามารถขอรับคำแนะนำได้ที่สำนักงานส่งเสริมและพัฒนาการเกษตรทั่วประเทศ